Extractum ex registris capituli Autissiodorensis. Venit in capitulum ecclesie Autiss. reverendus in Christo pater et dominus, dominus Petrus, miseratione divina Autissiodor. episcopus, qui prefatis dominis capitulantibus exposuit qualiter ob reverentiam Dei et ecclesie Autiss. suis sumptibus et expensis fecerat fieri unam pulchram capellam vestimentorum alborum magni pretii, munitam quatuor capis, capsula, tunica et dalmatica tribus pannis altaris, uno alio pro parando cathedram episcopalem, ac paramentis trium albarum pro ornatu ecclesie et serviendo eidem, quam capellam sic munitam prefatus reverendus dedit et obtulit dicte ecclesie Autissiodor. absque onere, sed tantum ut dicebat, ut esset associatus precibus et suffragiis dicte ecclesie Autissiodor., de qua prefati domini capitulantes regratiati fuerunt dictum dominum episcopum. Item supplicavit prefatis dominis capitulantibus, ut si ipsi invicem haberent aliquos processus, odia vel rancores quod ipsi vellent ipsos processus pacificare et rancores de cordibus suis deponere et indulgere alter alteri, ut sincero corde et pura conscientia possent invicem festum Nativitatis Domini proximum celebrare: de quibus exhortationibus prefati Domini capitulantes regratiati fuerunt eundem. S. Naudet.